CELEX: 32022R0760
Language: da
Date: 2022-04-08 00:00:00
Title: Kommissionens delegerede forordning (EU) 2022/760 af 8. april 2022 om ændring af delegeret forordning (EU) 2021/2306 for så vidt angår overgangsbestemmelser for kontrolattester udstedt i Ukraine

18.5.2022   
               
               
                  DA
               
               
                  Den Europæiske Unions Tidende
               
               
                  L 139/13
               
            
         KOMMISSIONENS DELEGEREDE FORORDNING (EU) 2022/760
         af 8. april 2022
         om ændring af delegeret forordning (EU) 2021/2306 for så vidt angår overgangsbestemmelser for kontrolattester udstedt i Ukraine
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2018/848 af 30. maj 2018 om økologisk produktion og mærkning af økologiske produkter og om ophævelse af Rådets forordning (EF) nr. 834/2007 (1), særlig artikel 38, stk. 8, litra a), nr. ii), artikel 46, stk. 7, litra b), og artikel 57, stk. 3, og
         ud fra følgende betragtninger:
         
                     (1)
                  
                  
                     Ved Kommissionens delegerede forordning (EU) 2021/2306 (2) fastsættes regler for offentlig kontrol af økologiske produkter og omlægningsprodukter, der er bestemt til import til Unionen, og om kontrolattesten.
                  
               
                     (2)
                  
                  
                     I henhold til artikel 5, stk. 3, første afsnit, i delegeret forordning (EU) 2021/2306 skal kontrolattesten udstedes i Traces og være forsynet med et kvalificeret elektronisk segl. Uanset artikel 5, stk. 3, første afsnit, i nævnte forordning kan kontrolattesten i henhold til overgangsbestemmelsen i artikel 11, stk. 1, i samme forordning indtil den 30. juni 2022 udstedes i papirform, efter at den er udfyldt i Traces og udskrevet. Processen for registrering af kontrolmyndigheder og kontrolorganer med henblik på anvendelse af det kvalificerede elektroniske segl er i gang.
                  
               
                     (3)
                  
                  
                     Ruslands invasion af Ukraine den 24. februar 2022 udgør en ekstraordinær og hidtil uset udfordring for de kontrolmyndigheder og kontrolorganer, der er blevet anerkendt med henblik på eksport af økologiske produkter fra Ukraine til Unionen. I Ukraine er posttjenesterne også ustabile.
                  
               
                     (4)
                  
                  
                     En bemyndiget person i Ukraine fra en kontrolmyndighed eller et kontrolorgan, der endnu ikke er udstyret med et kvalificeret elektronisk segl, kan ikke udstede elektroniske kontrolattester i overensstemmelse med artikel 5, stk. 3, første afsnit, i delegeret forordning (EU) 2021/2306. Samme bemyndigede person kan imidlertid heller ikke gøre brug af muligheden for at udstede en kontrolattest i papirform i henhold til overgangsbestemmelsen i samme forordnings artikel 11, stk. 1, da posttjenesterne i Ukraine i øjeblikket er ustabile.
                  
               
                     (5)
                  
                  
                     Det er derfor nødvendigt at tillade, at en bemyndiget person i Ukraine fra en kontrolmyndighed eller et kontrolorgan, der endnu ikke er udstyret med et kvalificeret elektronisk segl, udarbejder og indgiver kontrolattesten i Traces i elektronisk format uden anvendelse af et kvalificeret elektronisk segl i rubrik 18 i den givne attest. Det er ligeledes nødvendigt at give medlemsstaternes kompetente myndigheder ved grænsekontrolsteder eller på steder for overgang til fri omsætning mulighed for at foretage importkontrol af sådanne kontrolattester og at påtegne dem i Traces med et kvalificeret elektronisk segl eller på papir med en håndskreven underskrift afgivet af den bemyndigede person, efter at de er udfyldt i Traces og udskrevet.
                  
               
                     (6)
                  
                  
                     Delegeret forordning (EU) 2021/2306 bør derfor ændres.
                  
               
                     (7)
                  
                  
                     På grund af Ruslands invasion af Ukraine og behovet for at reagere øjeblikkeligt bør denne forordning anvendes med tilbagevirkende kraft fra den 24. februar 2022 —
                  
               VEDTAGET DENNE FORORDNING:
         
            Artikel 1
            Ændringer af delegeret forordning (EU) 2021/2306
            I artikel 11 i delegeret forordning (EU) 2021/2306 foretages følgende ændringer:
            
                        1)
                     
                     
                        Følgende stykke 1a indsættes:
                        
                           »1a.   Uanset artikel 5, stk. 3, første afsnit, kan en bemyndiget person i Ukraine fra en kontrolmyndighed eller et kontrolorgan, der endnu ikke er udstyret med et kvalificeret elektronisk segl, indtil den 30. juni 2022 udarbejde og indgive kontrolattesten i Traces i elektronisk format uden anvendelse af et kvalificeret elektronisk segl i rubrik 18 i den givne attest. En sådan attest udstedes, inden den sending, som den vedrører, forlader det tredjeland, der er eksport- eller oprindelsesland.«
                        
                     
                  
                        2)
                     
                     
                        I stk. 2 tilføjes følgende litra c):
                        
                                    »c)
                                 
                                 
                                    Hvis kontrolattesten udarbejdes og indgives i Traces i elektronisk format i henhold til stk. 1a, skal den, efter at den er udfyldt i Traces og udskrevet, i rubrik 23, 25 og 30, alt efter hvad der er relevant, påtegnes i Traces med et kvalificeret elektronisk segl eller på papir med en håndskreven underskrift afgivet af den bemyndigede person fra den kompetente myndighed på grænsekontrolstedet eller på stedet for overgang til fri omsætning.«.
                                 
                              
                  
         
            Artikel 2
            Ikrafttræden og anvendelse
            Denne forordning træder i kraft på dagen for offentliggørelsen i Den Europæiske Unions Tidende.
            Den anvendes fra den 24. februar 2022.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 8. april 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 150 af 14.6.2018, s. 1.
         
            (2)  Kommissionens delegerede forordning (EU) 2021/2306 af 21. oktober 2021 til supplering af Europa-Parlamentets og Rådets forordning (EU) 2018/848 med regler om offentlig kontrol af sendinger af økologiske produkter og omlægningsprodukter, der er bestemt til import til Unionen, og om kontrolattesten (EUT L 461 af 27.12.2021, s. 13).